SKRIFTLIG FORESPØRGSEL E-3975/00

af Armando Cossutta (GUE/NGL) til Kommissionen

(20. december 2000)

Om: Defekte bildæk

De amerikanske trafiksikkerhedsmyndigheder, National Highway Traffic Society Administration, har krævet 24 bildæksmodeller fjernet, fordi der har vist sig at være en stor risiko for løsrivelse af slidbanen. Dækkene, der er fremstillet af Firestone Bridgestone USA, der er en filial af det japanske Bridgestone Corp., er fortrinsvis blevet monteret på biler af mærket Ford, men også på Nissan og General Motors.

Uheld som følge af defekte dæk har resulteret i 88 døde og 250 sårede i USA og 46 døde og et ikke præciseret antal sårede i Venezuela. Dæk af samme type skal i øvrigt være blevet solgt i 16 andre lande.

De indblandede virksomheder menes at have skjult defekterne ved deres dæk, som de i øvrigt skal have haft kendskab til i nogen tid.

Ifølge helt friske forlydender skal National Highway Traffic Society Administration også have rettet søgelyset mod Goodyear, hvis dæk af typen E menes af være skyld i 31 uheld med 15 døde til følge. Ifølge Goodyear er halvdelen af de 27 mio. mistænkte dæk stadig i brug.

1. Ved Kommissionen, om disse dæk er blevet solgt på det europæiske marked?

2. Hvilke foranstaltninger har Kommissionen i givet fald truffet for at få disse farlige dæk fjernet fra trafikken?

Svar afgivet på Kommissionens vegne af David Byrne

(14. februar 2001)

Kommissionen er fuldt opmærksom på de risici, som visse typer dæk indebærer, og har taget initiativ til at vurdere situationen og undersøge, hvilke foranstaltninger der er truffet i Fællesskabet i relation til de pågældende dæk.

Kommissionen tog kontakt med Firestone/Bridgestone Europe allerede i august 2000 for at få oplyst, hvilke tiltag virksomheden havde planlagt, hvad angik det europæiske marked. Virksomheden fremsendte oplysninger, ifølge hvilke det var i færd med på frivillig basis at træffe foranstaltninger i lighed med dem, der var iværksat i USA.

Den 12. september 2000 underrettede Frankrig Kommissionen gennem det system for hurtig varsling (RAPEX), der er etableret i medfør af Rådets direktiv 92/59/EØF af 29. juni 1992 om produktsikkerhed i almindelighed(1), om en kendelse, der midlertidigt standser markedsføringen af tre typer dæk, som fremstilles af Bridgestone/Firestone, og kræver, at der træffes yderligere forholdsregler i relation til de nævnte dæk.

Næsten alle medlemsstater har meddelt Kommissionen, at de har iværksat tilbagetrækningsforanstaltninger på deres respektive områder. Hertil kommer, at embedsmænd fra Kommissionen har afholdt to møder med repræsentanter for Firestone/Bridgestone for at blive informeret om detaljerne i forbindelse med tilbagetrækningskampagnen i Europa og dens resultater.

Udvalget for hastende produktsikkerhedsproblemer under Rådets direktiv om produktsikkerhed i almindelighed drøftede situationen, hvad angår dette spørgsmål, på et møde den 15. december 2000. Der var generel enighed om, at de foranstaltninger, som Firestone/Bridgestone havde truffet, var tilfredsstillende, og at der ikke var behov for yderligere tiltag på fællesskabsplan.

Kommissionen følger situationen, hvad angår den frivillige tilbagetrækning, Bridgestone/Firestone har iværksat, samt andre eventuelle problemer i relation til visse Goodyear-dæk.

(1) EFT L 228 af 11.8.1992.